郑刚中
类试院放榜众论以得士为庆作古诗一章呈详定
书生业辞艺，不为觅科举。
胸中负器识，笔下有今古。
君看阿房赋，岂是布衣语。
独其在糊名，贵贱惟所主。
得之类至宝，弃去祗如土。
有司开化炉，熔铸要精处。
时方为鼎镛，小冶不应鼓。
诸公皆名流，学海浩吞吐。
丹灵骨先换，入榜尽龙虎。
访以执文柄，我亦费罗取，
书生家风寒，仆马在何许。
趼足赴重围，裹饭坐长庑。
视公帘幕间，若有霄汉阻。
那知先达心，每事必念祖。
未把短檠弃，尚记灯烛苦。
关防周罅隙，考校到毫缕。
杂置战场文，一字不轻与。
如持古黄钟，端坐分律吕。
在处拔其尤，可但十得五。
奉此贤能书，足以上天府。
蜀士多豪英，父老自能数。
谓或有遗珠，勉使相接武。
我辈酒樽空，边城隔烟雨。